**การประเมินการดำเนินงานตามหลักธรรมาภิบาล กรณีศึกษาเทศบาลนครหาดใหญ่อำเภอหาดใหญ่ จังหวัดสงขลา**

**An Assessment of Good Governance Practices: A Case Study of Hatyai Municipality, Hatyai District, Songkhla Province**

**ระวิวรรณ แซ่อิ้ว Rawiwan Sae-io1**

**บุษบง ชัยเจริญวัฒนะ Bussabong Chaijaroenwatana2**

**บทคัดย่อ**

 ปัญหาการคอรัปชั่นเป็นอุปสรรคต่อการบริหารและพัฒนาประเทศ ดังนั้นประเทศไทยจึงปรับปรุงแก้ไขระบบการบริหารประเทศโดยนำการบริหารจัดการที่ยึดมั่นในหลักธรรมาภิบาลมาปรับใช้ในหน่วยงานต่าง ๆ เทศบาลนครหาดใหญ่เป็นองค์กรหนึ่งที่ให้ความสำคัญกับระบบการบริหารจัดการที่ดี ยึดมั่นในหลักธรรมาภิบาล ผลการศึกษา พบว่า ในภาพรวมระดับการดำเนินงานตามหลักธรรมาภิบาลของเทศบาลนครหาดใหญ่ อำเภอหาดใหญ่ จังหวัดสงขลา อยู่ในระดับปานกลาง เมื่อพิจารณาเป็นรายเรื่อง พบว่า หลักนิติธรรม มีระดับการดำเนินงานตามหลักธรรมาภิบาลสูงที่สุด รองลงมา ได้แก่ หลักคุณธรรม หลักความคุ้มค่า หลักความรับผิดชอบ หลักความโปร่งใส และเรื่องที่มีระดับการดำเนินงานตามหลักธรรมาภิบาลต่ำที่สุด คือ หลักการมีส่วนร่วม ผลการวิเคราะห์ความสัมพันธ์ระหว่างปัจจัยส่วนบุคคลกับระดับการดำเนินงานตามหลักธรรมาภิบาลของเทศบาลนครหาดใหญ่ ประกอบด้วย ตัวแปร เพศ อายุ ระดับการศึกษา ศาสนา อาชีพ รายได้ต่อเดือน มีทะเบียนบ้านอยู่ในเขตเทศบาลนครหาดใหญ่ และการเป็นสมาชิกกลุ่มหรือชมรมที่เทศบาลจัดตั้ง พบว่า เพศ อายุ ระดับการศึกษา อาชีพ และการเป็นสมาชิกกลุ่มหรือชมรมที่เทศบาลจัดตั้งกับระดับการดำเนินงานตามหลักธรรมาภิบาลแตกต่างกันอย่างมีนัยสำคัญทางสถิติ ส่วนปัจจัยส่วนบุคคล ได้แก่ ศาสนา รายได้ต่อเดือน และการมีทะเบียนบ้านอยู่ในเขตเทศบาลนครหาดใหญ่กับระดับการดำเนินงานตามหลักธรรมาภิบาลของเทศบาลนครหาดใหญ่แตกต่างกันอย่างไม่มีนัยสำคัญทางสถิติ ข้อเสนอแนะต่อการดำเนินงานตามหลักธรรมาภิบาลของเทศบาลนครหาดใหญ่ คือ ควรปรับปรุง

1 นักศึกษาระดับปริญญาโท หลักสูตรรัฐประศาสนศาสตรมหาบัณฑิต คณะวิทยาการจัดการ มหาวิทยาลัยสงขลานครินทร์ E-mail: rawiwann.saeio@gmail.com

2 รองศาสตราจารย์ ดร.บุษบง ชัยเจริญวัฒนะ ภาควิชารัฐประศาสนศาสตร์ คณะวิทยาการจัดการ มหาวิทยาลัยสงขลานครินทร์ E-mail: bussabong.c@gmail.com

การดำเนินงานตามหลักธรรมาภิบาล ได้แก่ หลักการมีส่วนร่วม หลักความโปร่งใส หลักความรับผิดชอบ หลักความคุ้มค่า และหลักคุณธรรมให้มีระดับการดำเนินงานตามหลักธรรมาภิบาลที่สูงขึ้น และพิจารณาถึงความแตกต่างของประชาชนต่อความเข้าใจเรื่องหลักธรรมาภิบาล ทั้งเพศ อายุ ระดับการศึกษา อาชีพ และการเป็นสมาชิกกลุ่มหรือชมรมที่เทศบาลจัดตั้ง ว่าปัจจัยเหล่านี้มีส่วนในการรับรู้ ความเข้าใจที่มีต่อการดำเนินงานตามหลักธรรมาภิบาลของเทศบาลนครหาดใหญ่

คำสำคัญ : การประเมิน, การดำเนินงาน, ธรรมาภิบาล

Abstract

 Corruption problem is obstacle to the administration of the country. Therefore, Thailand has to revise the country’s administration system by using the Good Governance in many sectors. Hatyai Municipality pay attention to the Good Governance. The results indicated that: The operations level following of the Good Governance of Hatyai Municipality, Hatyai district, Songkhla Province overalls were in a moderate level. Considering each aspect found that the rule of law was the highest operations level following of the Good Governance, followed by the ethics, the value for money, the accountability, the transparency and the participation was the lowest operation. The correlations between the personal factors and the operations level following of the Good Governance of Hatyai Municipality include sex, age, education, religion, career, monthly income, have a house registration in Hatyai Municipality and group membership that established by the Municipality. The results revealed that sex, age, education, career, group membership that established by the Municipality and the operations level following of the Good Governance of Hatyai Municipality were significant differences. The personal factors include religion, monthly income, have a house registration in Hatyai Municipality and the operations level following of the Good Governance of Hatyai Municipality were non-significant differences. The research suggestions to improve the Good Governance of Hatyai Municipality were that Hatyai Municipality should improve the operations of the Good Governance include the participation, the transparency, the accountability, the value for money, the ethics and should consider about the differences personal factors of the people to understand the Good Governance include sex, age, education, career, group membership that established by the Municipality that these factors contribute to awareness understanding towards the operations of the Good Governance of Hatyai Municipality.

Keywords : An Assessment, The operations, The good governance

**บทนำ**

 การผูกขาดอำนาจการเมือง ระบบพวกพ้องและการแสวงหาประโยชน์ เป็นปัญหาที่สังคมไทยประสบมาหลายยุค ในช่วง พ.ศ. 2521 ถึง พ.ศ. 2540 รัฐบาลอ่อนแอจากการถูกครอบงำโดยกลุ่มผลประโยชน์จากการแข่งขันทางการเมืองที่สูง แต่นักการเมืองไม่สามารถระดมทุนในวงกว้างได้ ต้องพึ่งพาแหล่งทุนจากกลุ่มนายทุน ซึ่งต้องตอบแทนด้วยการดำเนินนโยบายที่เอื้อประโยชน์เฉพาะบางกลุ่ม เช่น การทุจริตช่วงปี พ.ศ. 2530 ถึง พ.ศ. 2539 เป็นการทุจริตที่เกี่ยวข้องกับการจัดซื้อจัดจ้างโครงการโครงสร้างพื้นฐานของรัฐในช่วงที่เกิดฟองสบู่ในเศรษฐกิจไทย ทำให้มีการลงทุนในธุรกิจอสังหาริมทรัพย์และการก่อสร้างสูงจึงเกิดการทุจริตในเรื่องการจัดซื้อจัดจ้างและการให้สัมปทานเอกชน (เดือนเด่น นิคมบริรักษ์ และคณะสถาบันวิจัยเพื่อการพัฒนาประเทศไทย, 2560) ภายหลังจากการบังคับใช้รัฐธรรมนูญแห่งราชอาณาจักรไทยพุทธศักราช 2540 ประเทศไทยจึงให้ความสนใจเรื่องการบริหารกิจการบ้านเมืองตามหลักธรรมาภิบาลและการกระจายอำนาจแก่องค์กรปกครองส่วนท้องถิ่นมากยิ่งขึ้น นอกจากนี้พระราชบัญญัติกำหนดแผนและขั้นตอนการกระจายอำนาจแก่องค์กรปกครองส่วนท้องถิ่นพุทธศักราช 2542 กำหนดให้มีคณะกรรมการรับผิดชอบและกำหนดหน้าที่ขององค์กรปกครองส่วนท้องถิ่นในการบริการสาธารณะให้แก่ประชาชน เพื่อการพัฒนาเศรษฐกิจและสังคมของท้องถิ่น และในปัจจุบันประเทศไทยใช้รัฐธรรมนูญแห่งราชอาณาจักรไทยพุทธศักราช 2560 โดยบัญญัติไว้ในหมวด 6 แนวนโยบายแห่งรัฐ มาตรา 65 ไว้ว่า “รัฐพึงจัดให้มียุทธศาสตร์ชาติเป็นเป้าหมายในการพัฒนาประเทศอย่างยั่งยืน ตามหลักธรรมาภิบาลเพื่อใช้เป็นกรอบในการจัดทำแผนต่าง ๆ ให้มีความสอดคล้องและบูรณาการกันเพื่อให้เกิดเป็นพลังผลักดันร่วมกันนำไปสู่เป้าหมาย การจัดทำ การกำหนดเป้าหมาย ระยะเวลาที่จะบรรลุเป้าหมาย และสาระที่ต้องมีในยุทธศาสตร์ชาติให้เป็นไปตามวิธีการและหลักเกณฑ์ที่กฎหมายบัญญัติ ทั้งนี้ กฎหมายดังกล่าวต้องมีบทบาทบัญญัติเกี่ยวกับการมีส่วนร่วมและการรับฟังความคิดเห็นของประชาชนทุกภาคส่วนอย่างทั่วถึงด้วยยุทธศาสตร์ชาติ เมื่อได้ประกาศในราชกิจจานุเบกษาแล้ว ให้ใช้บังคับได้”

 ประเทศไทยให้ความสำคัญกับหลักธรรมาภิบาลโดยมีการกำหนดไว้ในกฎหมายรัฐธรรมนูญซึ่งเป็นกฎหมายสูงสุดของประเทศ รวมถึงกำหนดหลักธรรมาภิบาลไว้ในแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) นอกจากนี้ยังมีการกำหนดหลักธรรมาภิบาลของสำนักงาน ก.พ. ซึ่งเป็นผลมาจากการประชุมร่วมกันระหว่างส่วนราชการกับสำนักงาน ก.พ. ในวันที่ 23 ธันวาคม 2542 ซึ่งประกอบด้วย องค์ประกอบ 6 ประการ อันได้แก่ หลักนิติธรรม หลักความโปร่งใส หลักความรับผิดชอบ หลักความคุ้มค่า หลักการมีส่วนร่วม และหลักคุณธรรม โดยสำนักงาน ก.พ. มุ่งเน้นด้านการบริหารงานบุคคล และการให้บริการของรัฐ ดังนี้

 1. หลักนิติธรรม (Rule of Law) ประกอบด้วย กฎหมายและกฎเกณฑ์ต่าง ๆ มีความเป็นธรรม มีการปฏิรูปกฎหมายอย่างสม่ำเสมอให้เหมาะกับสภาพการณ์ที่เปลี่ยนไป การดำเนินงานของกระบวนการยุติธรรมเป็นไปอย่างรวดเร็ว โปร่งใส และตรวจสอบได้ ตลอดจนได้รับการยอมรับจากประชาชน

 2. หลักความโปร่งใส (Transparency) ประกอบด้วย การสำรวจความพึงพอใจของผู้มาใช้บริการของรัฐและเจ้าหน้าที่ราชการ ส่วนราชการมีตัวชี้วัดผลงานที่เป็นรูปธรรมและเปิดเผยต่อสาธารณะ

 3. หลักความรับผิดชอบ (Accountability) ประกอบด้วย การได้รับการยอมรับและความพอใจจากผู้รับบริการและผู้เกี่ยวข้อง การบรรลุผลตามวัตถุประสงค์ที่กำหนดไว้ของงานที่ปฏิบัติ คุณภาพของงานทั้งด้านปริมาณ ความถูกต้อง ครบถ้วน

 4. หลักความคุ้มค่า (Value for Money) ประกอบด้วย ความพึงพอใจของผู้รับบริการ ความมีประสิทธิภาพและประสิทธิผล ทั้งด้านปริมาณและคุณภาพ

 5. หลักการมีส่วนร่วม (Participation) ประกอบด้วย ความสัมฤทธิ์ผลของโครงการต่าง ๆ รวมถึงการประหยัดงบประมาณ ความพึงพอใจของผู้มีส่วนเกี่ยวข้องหรือผู้ได้รับผลกระทบ ข้อคิดเห็นของประชาชนในการดำเนินการเรื่องต่าง ๆ รวมถึงคุณภาพของการเข้ามามีส่วนร่วม

 6. หลักคุณธรรม (Ethics) ประกอบด้วย การร้องเรียนหรือร้องทุกข์ในการดำเนินการในเรื่องต่าง ๆ ทั้งในและนอกองค์กรลดลง คุณภาพชีวิตของคนในสังคมดีขึ้น มีการบริหารจัดการทรัพยากรและใช้ทรัพยากรในชาติอย่างเกิดประโยชน์สูงสุด สังคมมีเสถียรภาพ อยู่ร่วมกันอย่างสงบสุขด้วยความมีระเบียบวินัย

 จากรายงานขององค์กรเพื่อความโปร่งใสนานาชาติ (Transparency International: TI) ดัชนีชี้วัดภาพลักษณ์คอรัปชั่นประจำปี 2560 (Corruption Perception Index) ได้จัดอันดับประเทศต่าง ๆ ทั่วโลก 180 ประเทศ โดยให้คะแนนมากที่สุด คือ 100 คะแนน หมายถึงใสสะอาด และน้อยที่สุด คือ 0 คะแนน หมายถึงมีการคอรัปชั่นมาก สรุปได้ว่ารัฐบาลของประเทศต่าง ๆ ทั่วโลกยังดำเนินการปราบปรามการทุจริตที่ไม่เพียงพอ ในช่วง 6 ปีที่ผ่านมามีการทุจริตมากขึ้น มีปัญหาการเข้าถึงกระบวนการยุติธรรม รวมถึงการเพิกเฉยต่อสิทธิและเสรีภาพของพลเมือง โดยจากดัชนีชี้วัดภาพลักษณ์คอรัปชั่นประจำปี 2560 คะแนนของประเทศไทยเพิ่มขึ้นจาก 35 เป็น 37 อันดับปรับมาที่ 96 จาก 101 ใน 180 ประเทศ แต่คะแนนยังต่ำกว่าค่าเฉลี่ยโลก คือ 43 คะแนน ในปีนี้สะท้อนให้เห็นว่าประเทศโดยส่วนใหญ่ปรับปรุงแก้ไขเพื่อยุติการคอรัปชั่นน้อยมาก และประเทศไทยยังคงมีปัญหาการคอรัปชั่นซึ่งส่งผลกระทบต่อการพัฒนาประเทศ รวมถึงการทำงานในระบบราชการซึ่งยังมีการคอรัปชั่นอย่างมาก (ประชาไท, 2561 อ้างถึงใน กิตติ์รวี เลขะกุล, 2561)

 จึงเห็นได้ว่าปัญหาการคอรัปชั่นเป็นอุปสรรคต่อการบริหารและพัฒนาประเทศ ดังนั้นประเทศไทยจึงจำเป็นต้องปรับปรุงแก้ไขระบบการบริหารประเทศ โดยนำการบริหารจัดการที่ยึดมั่นในหลักธรรมาภิบาลมาปรับใช้ในหน่วยงาน ซึ่งเป็นแนวคิดที่ได้รับการยอมรับในองค์กรระหว่างประเทศ ไม่ว่าจะเป็น ธนาคารโลก, สำนักโครงการพัฒนาแห่งสหประชาชาติ เป็นต้น โดยหลักธรรมาภิบาลมีความสำคัญอย่างมากในการบริหารองค์กรทุก ๆ องค์กร เป็นเครื่องมือที่สร้างระบบบริหารกิจการบ้านเมืองและสังคมที่ดี รวมไปถึงแนวทางการดำเนินงานที่เชื่อมโยงกันของภาคเศรษฐกิจ สังคม และการเมือง โดยเน้นความจำเป็นของการสร้างความร่วมมือจากภาครัฐ ภาคเอกชน และภาคประชาชน สร้างความมั่นใจในการให้ประชาชนมีส่วนร่วม มีความซื่อสัตย์ ความโปร่งใส มีความรับผิดชอบและสามารถตรวจสอบได้ ก่อให้เกิดการจัดการอย่างมีประสิทธิภาพ นำไปสู่การพัฒนาประเทศอย่างยั่งยืน

 เทศบาลนครหาดใหญ่เป็นองค์กรหนึ่งที่ให้ความสำคัญกับระบบการบริหารจัดการที่ดี ยึดมั่นในหลักธรรมาภิบาล โดยได้รับรางวัลด้านการบริหารจัดการที่ดีในหลายปีงบประมาณ อันได้แก่ พ.ศ. 2553 ได้รับรางวัลดีเด่นคุณภาพการให้บริการประชาชน (Best Practices) ประเภทธรรมาภิบาล ได้แก่ มิติหลักนิติธรรม มิติหลักคุณธรรม มิติหลักความโปร่งใส มิติหลักการมีส่วนร่วม มิติหลักสำนึกรับผิดชอบ มิติหลักความคุ้มค่า โดยมีหน่วยงานที่มอบ คือ สำนักงานคณะกรรมการพัฒนาระบบราชการ (ก.พ.ร.), พ.ศ. 2554 ได้รับรางวัลพระปกเกล้า ประเภทธรรมาภิบาล ได้แก่ มิติหลักนิติธรรม มิติหลักคุณธรรม มิติหลักการมีส่วนร่วม โดยมีหน่วยงานที่มอบ คือ สถาบันพระปกเกล้า, พ.ศ. 2555 ได้รับรางวัลพระปกเกล้า ประเภทธรรมาภิบาล คือ มิติหลักการมีส่วนร่วม โดยมีหน่วยงานที่มอบ คือ สถาบันพระปกเกล้า, พ.ศ. 2556 ได้รับรางวัลที่ 3 องค์กรปกครองส่วนท้องถิ่นที่มีการบริหารจัดการที่ดี ประเภทธรรมาภิบาล ได้แก่ มิติหลักนิติธรรม มิติหลักคุณธรรม มิติหลักความโปร่งใส มิติหลักการมีส่วนร่วม มิติหลักสำนึกรับผิดชอบ มิติหลักความคุ้มค่า โดยมีหน่วยงานที่มอบ คือ คณะกรรมการกระจายอำนาจให้แก่องค์กรปกครองส่วนท้องถิ่น, พ.ศ. 2557 ได้รับรางวัลชมเชย องค์กรปกครองส่วนท้องถิ่นที่มีการบริหารจัดการที่ดี ประเภทธรรมาภิบาล ได้แก่ มิติหลักนิติธรรม มิติหลักคุณธรรม มิติหลักความโปร่งใส มิติหลักการมีส่วนร่วม มิติหลักสำนึกรับผิดชอบ มิติหลักความคุ้มค่า โดยมีหน่วยงานที่มอบ คือ คณะกรรมการกระจายอำนาจให้แก่องค์กรปกครองส่วนท้องถิ่น, พ.ศ. 2558 ได้รับรางวัลพระปกเกล้า ประเภทธรรมาภิบาล คือ มิติหลักการมีส่วนร่วม โดยมีหน่วยงานที่มอบ คือ สถาบันพระปกเกล้า และพ.ศ. 2559 เทศบาลนครหาดใหญ่ได้รับรางวัลองค์กรปกครองส่วนท้องถิ่นที่มีการบริหารจัดการที่ดี ประเภทธรรมาภิบาล ได้แก่ มิติหลักนิติธรรม มิติหลักคุณธรรม มิติหลักความโปร่งใส มิติหลักการมีส่วนร่วม มิติหลักสำนึกรับผิดชอบ มิติหลักความคุ้มค่า โดยมีหน่วยงานที่มอบ คือ คณะกรรมการกระจายอำนาจให้แก่องค์กรปกครองส่วนท้องถิ่น (สถาบันพระปกเกล้า, 2560)

 จึงเห็นได้ว่าเทศบาลนครหาดใหญ่เป็นองค์กรหนึ่งที่มีระบบการบริหารจัดการที่ดี ยึดมั่นในหลักธรรมาภิบาล ได้รับรางวัลด้านการบริหารจัดการที่ดีในหลายปีงบประมาณ อีกทั้งยังมีนโยบายด้านการเมืองการบริหารของเทศบาลนครหาดใหญ่ คือ การมุ่งมั่นให้การบริหารกิจการเทศบาลมีความกะทัดรัด มีประสิทธิภาพ โดยตอบสนองต่อความต้องการของประชาชนส่วนรวมเป็นหลัก มีความเท่าเทียมกัน ทั่วถึงเสมอภาพ ตอบสนองต่อการดำเนินงานของรัฐอย่างมีประสิทธิภาพ นำหลักการบริหารกิจการบ้านเมืองที่ดีมาประยุกต์ใช้ในการบริหาร โดยมุ่งเน้นการนำหลักธรรมาภิบาล คือ หลักนิติธรรม หลักคุณธรรม หลักความคุ้มค่า หลักการมีส่วนร่วม หลักความรับผิดชอบ และหลักความโปร่งใส

 งานวิจัยนี้จึงต้องการศึกษาว่าระดับการยึดหลักธรรมาภิบาลของเทศบาลนครหาดใหญ่มากน้อยเพียงใด โดยการศึกษาการประเมินการดำเนินงานตามหลักธรรมาภิบาล 6 ประการ ได้แก่ หลักคุณธรรม หลักนิติธรรม หลักความรับผิดชอบ หลักความโปร่งใส หลักความคุ้มค่า และหลักการมีส่วนร่วม เพื่อนำผลการวิจัยใช้เป็นแนวทางในการส่งเสริมหรือพัฒนาการบริหารจัดการของเทศบาลนครหาดใหญ่โดยยึดหลักธรรมาภิบาลมากยิ่งขึ้น อีกทั้งยังเป็นแนวทางต่อองค์กรปกครองส่วนท้องถิ่นอื่น ๆ เพื่อนำหลักการบริหารกิจการบ้านเมืองที่ดีมาใช้ในการบริหาร สนองต่อความต้องการของท้องถิ่นและประชาชนอย่างมีประสิทธิภาพต่อไป

**วัตถุประสงค์ของการวิจัย**

1.เพื่อประเมินระดับการดำเนินงานตามหลักธรรมาภิบาลของเทศบาลนครหาดใหญ่

2. เพื่อหาความแตกต่างระหว่างปัจจัยส่วนบุคคลกับระดับการดำเนินงานตามหลักธรรมาภิบาล ของเทศบาลนครหาดใหญ่

3. เพื่อเสนอแนะแนวทางการดำเนินงานตามหลักธรรมาภิบาลต่อเทศบาลนครหาดใหญ่

**การทบทวนวรรณกรรม**

 **แนวคิดเรื่องธรรมาภิบาล**

องค์ประกอบของธรรมาภิบาลที่ถูกใช้ในประเทศไทย

สำนักนายกรัฐมนตรี (สำนักนายกรัฐมนตรี, 2542) โดยคณะรัฐมนตรี ได้มีมติเห็นชอบในวาระแห่งชาติในการสร้างระบบบริหารกิจการบ้านเมืองและสังคมที่ดี โดยกำหนดเป็นระเบียบสำนักนายกรัฐมนตรีว่าด้วยการสร้างระบบบริหารกิจการบ้านเมืองที่ดี พ.ศ. 2542 (ชนะศักดิ์ ยุวบูรณ์, 2543) ได้กำหนดหลักของธรรมาภิบาล 6 หลักเพื่อเป็นแนวทางให้แก่หน่วยราชการเพื่อยึดถือปฏิบัติ มีรายละเอียดดังนี้ 1. หลักนิติธรรม เป็นการตรากฎหมายและกฎข้อบังคับให้ทันสมัยและเป็นธรรมเป็นที่ยอมรับของสังคม เพื่อให้สังคมยินยอมพร้อมใจกันปฏิบัติตามกฎหมาย และกฎข้อบังคับเหล่านั้นโดยถือว่าเป็นการปกครองภายใต้กฎหมายมิใช่อำเภอใจหรืออำนาจของตัวบุคคล 2. หลักคุณธรรม เป็นการยึดมั่นในความถูกต้องดีงาม โดยรณรงค์ให้เจ้าหน้าที่ของรัฐยึดถือหลักนี้ในการปฏิบัติหน้าที่เพื่อให้เป็นตัวอย่างแก่สังคม และส่งเสริมสนับสนุนให้ประชาชนพัฒนาตนเองไปพร้อมกัน เพื่อให้คนไทยมีความซื่อสัตย์ จริงใจ ขยัน อดทน มีระเบียบ วินัย ประกอบอาชีพสุจริตจนเป็นนิสัยประจำชาติ 3. หลักความโปร่งใส เป็นการสร้างความไว้วางใจซึ่งกันและกันของคนในชาติ โดยปรับปรุงกลไกการทำงานขององค์การให้มีความโปร่งใส มีการเปิดเผยข้อมูลข่าวสารที่เป็นประโยชน์อย่างตรงไปตรงมาด้วยภาษาที่เข้าใจง่าย ประชาชนเข้าถึงข้อมูลข่าวสารได้สะดวกและมีกระบวนการให้ประชาชนตรวจสอบความถูกต้องชัดเจน 4. หลักความมีส่วนร่วม เป็นการเปิดโอกาสให้ประชาชนมีส่วนร่วมรับรู้และเสนอความเห็นในการตัดสินใจปัญหาสำคัญของประเทศไม่ว่าโดยการแสดงความเห็น การไต่สวนสาธารณะ ประชาพิจารณ์ และการแสดงประชามติ 5.หลักความรับผิดชอบเป็นการตระหนักในสิทธิ หน้าที่ ความสำนึกในความรับผิดชอบต่อสังคม การใส่ใจปัญหาสาธารณะของบ้านเมือง และกระตือรือร้นในการแก้ปัญหา ตลอดจนการเคารพในความคิดเห็นที่แตกต่างและความกล้าที่จะยอมรับผลจากการกระทำของตน 6. หลักความคุ้มค่า เป็นการบริหารจัดการและการใช้ทรัพยากรที่มีจํากัดเพื่อให้เกิดประโยชน์สูงสุดแก่ส่วนรวม โดยรณรงค์ให้คนไทยมีความประหยัด ใช้ของอย่างคุ้มค่า สร้างสรรค์ สินค้าและบริการที่มีคุณภาพ สามารถแข่งขันได้ในเวทีนานาชาติ และพัฒนาทรัพยากรธรรมชาติให้สมบูรณ์ยั่งยืน

หลักธรรมาภิบาลของสำนักงาน ก.พ. (สำนักงาน ก.พ., 2542) เป็นผลมาจากการประชุมร่วมกันระหว่างส่วนราชการกับสำนักงาน ก.พ. ในวันที่ 23 ธันวาคม 2542 ซึ่งประกอบด้วย องค์ประกอบ 6 ประการ อันได้แก่ หลักนิติธรรม ความโปร่งใส ความรับผิดชอบ ความคุ้มค่า การมีส่วนร่วม และหลักคุณธรรม โดยองค์ประกอบของสำนักงาน ก.พ. มุ่งเน้นด้านการบริหารงานบุคคล และการให้บริการของรัฐ ดังนี้ 1. หลักนิติธรรม ประกอบด้วย กฎหมายและกฎเกณฑ์ต่าง ๆ มีความเป็นธรรม สามารถปกป้องคนดี และลงโทษคนไม่ดีได้ มีการปฏิรูปกฎหมายอย่างสม่ำเสมอให้เหมาะกับสภาพการณ์ที่เปลี่ยนไป การดำเนินงานของกระบวนการยุติธรรมเป็นไปอย่างรวดเร็ว โปร่งใส และตรวจสอบได้ ตลอดจนได้รับการยอมรับจากประชาชน ประชาชนตระหนักถึงสิทธิเสรีภาพ หน้าที่ของตนเอง เข้าใจกฎเกณฑ์ ต่าง ๆ และมีส่วนร่วมในกรณีต่าง ๆ 2. หลักความโปร่งใส ประกอบด้วย การสำรวจความพึงพอใจของผู้มาใช้บริการของรัฐและเจ้าหน้าที่ราชการ จำนวนเรื่องกล่าวหา ร้องเรียน หรือสอบสวนเจ้าหน้าที่ของรัฐ เกณฑ์ในการใช้ดุลยพินิจของส่วนราชการมีความชัดเจนเป็นที่ยอมรับ ส่วนราชการมีตัวชี้วัดผลงานที่เป็นรูปธรรมและเปิดเผยต่อสาธารณะ หลักความรับผิดชอบ การได้รับการยอมรับและความพอใจจากผู้รับบริการและผู้เกี่ยวข้อง การบรรลุผลตามวัตถุประสงค์ที่กำหนดไว้ของงานที่ปฏิบัติ คุณภาพของงานทั้งด้านปริมาณ ความถูกต้อง ครบถ้วน รวมทั้งจำนวนความผิดพลาดที่เกิดขึ้นจากการปฏิบัติงานและจำนวนการร้องเรียนหรือการกล่าวหาที่ได้รับมีจำนวนน้อย 3. หลักความรับผิดชอบ ประกอบด้วย การได้รับการยอมรับและความพอใจจากผู้รับบริการและผู้เกี่ยวข้อง การบรรลุผลตามวัตถุประสงค์ที่กำหนดไว้ของงานที่ปฏิบัติ คุณภาพของงานทั้งด้านปริมาณ ความถูกต้อง ครบถ้วน รวมทั้งจำนวนความผิดพลาดที่เกิดขึ้นจากการปฏิบัติงาน และจำนวนการร้องเรียนหรือการกล่าวหาที่ได้รับ 4. หลักความคุ้มค่า ประกอบด้วย ความพึงพอใจของผู้รับบริการ ความมีประสิทธิภาพและประสิทธิผล ทั้งด้านปริมาณและคุณภาพ 5. หลักการมีส่วนร่วม ประกอบด้วย ความสัมฤทธิ์ผลของโครงการต่าง ๆ รวมถึงการประหยัดงบประมาณ ความพึงพอใจของผู้มีส่วนเกี่ยวข้องหรือผู้ได้รับผลกระทบ จำนวนผู้เข้าร่วมแสดงความคิดเห็นหรือจำนวนข้อเสนอแนะหรือ ข้อคิดเห็นของประชาชนในการดำเนินการเรื่องต่าง ๆ รวมถึงคุณภาพของการเข้ามามีส่วนร่วม 6. หลักคุณธรรม ประกอบด้วย การร้องเรียนหรือร้องทุกข์ในการดำเนินการในเรื่องต่าง ๆทั้งในและนอกองค์กรลดลง คุณภาพชีวิตของคนในสังคมดีขึ้น มีการบริหารจัดการทรัพยากรและใช้ทรัพยากรในชาติอย่างเกิดประโยชน์สูงสุด สังคมมีเสถียรภาพ อยู่ร่วมกันอย่างสงบสุขด้วยความมีระเบียบวินัย

ตัวชี้วัดธรรมาภิบาล

แนวคิดธรรมาภิบาลในประเทศไทย จะมีการกำหนดรายละเอียดของตัวชี้วัดไว้เพื่อเป็นแนวทางการปฏิบัติ เช่น ระเบียบสำนักนายกรัฐมนตรีว่าด้วยการสร้างระบบบริหารกิจการบ้านเมืองที่ดี พ.ศ. 2542 รัฐบาลโดยสำนักงานคณะกรรมการพัฒนาเศรษฐกิจและสังคมแห่งชาติได้มีการมอบหมายให้สถาบันพระปกเกล้าศึกษาและพัฒนาดัชนีวัดผลการพัฒนาระบบบริหารจัดการที่ดี (สถาบันพระปกเกล้า, 2545 อ้างถึงใน จุฑามณี ตระกูลมุทุตา, 2556) โดยมีวัตถุประสงค์เพื่อกำหนดกรอบการประเมินผลการพัฒนาระบบบริหารจัดการที่ดี มีการพัฒนาดัชนีชี้วัด รวมถึงวางแนวทางการจัดเก็บข้อมูลในการจัดทำดัชนีชี้วัดการสร้างระบบบริหารจัดการที่ดี และได้กำหนดกรอบการศึกษาหลักการธรรมาภิบาล 6 หลักการ ดังต่อไปนี้ 1. หลักนิติธรรม มีตัวชี้วัด คือ หลักการคุ้มครองสิทธิและเสรีภาพ หลักการแบ่งแยกอำนาจ หลักความผูกพันต่อกฎหมายของเจ้าหน้าที่ในหน่วยงาน การปฏิบัติหน้าที่ตามหลักความชอบธรรมด้วยกฎหมายในทางเนื้อหาของหน่วยงาน ผู้มีอำนาจในการตัดสินใจในหน่วยงานมีความอิสระในการปฏิบัติหน้าที่ หน่วยงานยึดหลัก ไม่มีผิดและไม่มีโทษ โดยไม่มีกฎหมาย หน่วยงานยึดหลักการทำงานภายใต้กฎ ระเบียบสูงสุด 2. หลักคุณธรรม มีตัวชี้วัด คือ การปลอดจากการทำผิดวินัย การปลอดคอรัปชั่น การปลอดจากการทำผิดมาตรฐานวิชาชีพนียมและจรรยาบรรณ 3. หลักความโปร่งใส มีตัวชี้วัด คือ ความโปร่งใสด้านระบบการให้คุณ ความโปร่งใสด้านโครงสร้างของระบบงาน ความโปร่งใสของระบบการให้โทษ และความโปร่งใสด้านการเปิดเผยของระบบงาน 4. หลักการมีส่วนร่วม มีตัวชี้วัด คือ การให้ข้อมูล การให้ประชาชนมีส่วนร่วมในกระบวนการตัดสินใจ การรับฟังความคิดเห็นของประชาชน และการพัฒนาขีดความสามารถของประชาชนในการมีส่วนร่วม 5. หลักสํานึกรับผิดชอบ มีตัวชี้วัด คือ หน่วยงานมีเป้าหมายที่ชัดเจน หน่วยงานมีการสร้างความเป็นเจ้าของร่วมกัน หน่วยงานมีการบริหารงานอย่างมีประสิทธิภาพ หน่วยงานมีระบบติดตามประเมินผล หน่วยงานมีการจัดการกับผู้ไม่มีผลงาน และหน่วยงานมีแผนสํารอง 6. หลักความคุ้มค่า มีตัวชี้วัด คือ การใช้ทรัพยากรให้เกิดประโยชน์สูงสุด การประหยัด และความสามารถในการแข่งขัน

**วิธีดำเนินการวิจัย**

เป็นการวิจัยเชิงปริมาณ เก็บและวิเคราะห์ข้อมูลเชิงปริมาณ โดยใช้แบบสอบถาม (Questionnaire) เป็นเครื่องมือในการเก็บรวบรวมข้อมูล ประชากรที่ใช้ในการวิจัย คือ ประชาชนที่มีภูมิลำเนาอยู่ในเขตเทศบาลนครหาดใหญ่ ในปี พ.ศ. 2562 จำนวนทั้งสิ้น 156,802 คน กลุ่มตัวอย่างที่ใช้ในการศึกษา จำนวน 399 คน เครื่องมือที่ใช้ในการวิจัยนี้เป็นแบบสอบถามซึ่งแบ่งออกเป็น 2 ส่วน ส่วนที่ 1 ข้อมูลส่วนบุคคล ได้แก่ เพศ อายุ ระดับการศึกษา ศาสนา อาชีพ รายได้ต่อเดือน มีทะเบียนบ้านอยู่ในเขตเทศบาลนครหาดใหญ่ และการเป็นสมาชิกกลุ่มหรือชมรมที่เทศบาลจัดตั้ง ส่วนที่ 2 ข้อมูลด้านระดับการดำเนินงานตามหลักธรรมาภิบาลของเทศบาลนครหาดใหญ่ แบ่งเป็น 6 หลัก ได้แก่ หลักคุณธรรม หลักนิติธรรม หลักความโปร่งใส หลักความมีส่วนร่วม หลักความรับผิดชอบและหลักความคุ้มค่า

 **การวิเคราะห์ข้อมูล** ผู้วิจัยนำข้อมูลที่ได้มาวิเคราะห์ทางสถิติ โดยประมวลผลข้อมูลดังนี้ 1. ลักษณะส่วนบุคคลของผู้ตอบแบบสอบถาม โดยแจกแจงความถี่ ร้อยละ 2. ระดับการดำเนินงานตามหลักธรรมาภิบาลของเทศบาลนครหาดใหญ่ โดยใช้ค่าเฉลี่ย ($ \overbar{x }$) และส่วนเบี่ยงเบนมาตรฐาน (S.D.) 3. ความแตกต่างระหว่างปัจจัยส่วนบุคคลกับระดับการดำเนินงานตามหลักธรรมาภิบาล

**1. ลักษณะส่วนบุคคลของผู้ตอบแบบสอบถาม**

 ผู้ตอบแบบสอบถามจำนวน 399 คน เป็นเพศชายจำนวน 215 คน คิดเป็นร้อยละ 53.9 และเป็นเพศหญิง 184 คน คิดเป็นร้อยละ 46.1 โดยมีอายุระหว่าง 20 – 30 ปี มากที่สุด คือ 287 คน คิดเป็นร้อยละ 71.9 รองลงมา คือ อายุระหว่าง 31 – 40 ปี จำนวน 38 คน คิดเป็นร้อยละ 9.5 และอายุมากกว่า 60 ปีขึ้นไปน้อยที่สุด คือ จำนวน 10 คน คิดเป็นร้อยละ 2.5 เป็นผู้ที่นับถือศาสนาพุทธจำนวน 367 คน คิดเป็นร้อยละ 92.0 ศาสนาอิสลามจำนวน 19 คน คิดเป็นร้อยละ 4.8 ศาสนาคริสต์จำนวน 4 คน คิดเป็นร้อยละ 1.0 และอื่น ๆ จำนวน 9 คน คิดเป็นร้อยละ 2.3 ผู้ตอบแบบสอบถามส่วนใหญ่เป็นผู้ที่มีระดับการศึกษาอยู่ในระดับปริญญาตรีจำนวน 276 คน คิดเป็นร้อยละ 69.2 สูงกว่าปริญญาตรีจำนวน 47 คิดเป็นร้อยละ 11.8 และมัธยมศึกษาน้อยที่สุดจำนวน 15 คน คิดเป็นร้อยละ 3.8 เป็นผู้ที่มีอาชีพพนักงานบริษัทมากที่สุด จำนวน 110 คน คิดเป็นร้อยละ 27.6 รองลงมาคืออาชีพรับราชการ/รัฐวิสาหกิจ จำนวน 78 คน คิดเป็นร้อยละ 19.5 และนักเรียน/นักศึกษาน้อยที่สุด จำนวน 33 คน คิดเป็นร้อยละ 8.3 ส่วนใหญ่เป็นผู้ที่มีรายได้ต่อเดือนมากกว่า 20,000 บาท จำนวน 135 คน คิดเป็นร้อยละ 33.8 รองลงมาเป็นผู้ที่มีรายได้ต่อเดือน 10,000 – 15,000 บาท จำนวน 121 คน คิดเป็นร้อยละ 30.3 และเป็นผู้ที่มีรายได้ต่อเดือนต่ำกว่า 10,000 บาท น้อยที่สุด จำนวน 42 คน คิดเป็นร้อยละ 10.5 เป็นผู้ที่มีทะเบียนบ้านอยู่ในเขตเทศบาลนครหาดใหญ่จำนวน 261 คน คิดเป็นร้อยละ 65.4 เป็นผู้ที่ไม่มีทะเบียนบ้านอยู่ในเขตเทศบาลนครหาดใหญ่จำนวน 138 คน คิดเป็นร้อยละ 34.6 เป็นผู้ที่ไม่ได้เข้าร่วมเป็นสมาชิกกลุ่มหรือชมรมที่เทศบาลจัดตั้ง จำนวน 363 คิดเป็นร้อยละ 91.0 เป็นผู้ที่เป็นสมาชิกกลุ่มหรือชมรมที่เทศบาลจัดตั้งโดยเป็นสมาชิกจำนวน 21 คน คิดเป็นร้อยละ 5.3 เป็นกรรมการจำนวน 10 คน คิดเป็นร้อยละ 2.5 และเป็นประธานกรรมการจำนวน 5 คน คิดเป็นร้อยละ 1.3

**2. การวิเคราะห์ระดับการดำเนินงานตามหลักธรรมาภิบาลของเทศบาลนครหาดใหญ่**

ตาราง 1 ค่าเฉลี่ยระดับการดำเนินงานตามหลักธรรมาภิบาลของเทศบาลนครหาดใหญ่

|  |  |  |
| --- | --- | --- |
| **ประเด็น** |  | **ระดับประสิทธิภาพ** |
| **ค่าเฉลี่ย** | **S.D.** | **แปลความค่าเฉลี่ย** |
| 1. หลักคุณธรรม | 3.33 | 0.71 | ปานกลาง |
| 2.หลักนิติธรรม | **3.44** | 0.61 | มาก |
| 3. หลักความโปร่งใส | 3.27 | 0.76 | ปานกลาง |
| 4. หลักการมีส่วนร่วม | 3.26 | 0.78 | ปานกลาง |
| 5. หลักความรับผิดชอบ | 3.30 | 0.74 | ปานกลาง |
| 6. หลักความคุ้มค่า | 3.31 | 0.75 | ปานกลาง |
| **รวม** | **3.32** | **0.78** | **ปานกลาง** |

จากตาราง 1 พบว่า ระดับการดำเนินงานตามหลักธรรมาภิบาลของเทศบาลนครหาดใหญ่ มีประสิทธิภาพอยู่ในระดับ **“ปานกลาง”** (ค่าเฉลี่ย = 3.32) เมื่อพิจาราณาเป็นรายเรื่อง พบว่าหลักนิติธรรม มีค่าเฉลี่ยสูงที่สุด (ค่าเฉลี่ย = 3.44) รองลงมา ได้แก่ หลักคุณธรรม (ค่าเฉลี่ย = 3.33) หลักความคุ้มค่า (ค่าเฉลี่ย = 3.31) หลักความรับผิดชอบ (ค่าเฉลี่ย = 3.30) หลักความโปร่งใส (ค่าเฉลี่ย = 3.27) และหลักการมีส่วนร่วม (ค่าเฉลี่ย = 3.26) ตามลำดับ

**3. การวิเคราะห์ความแตกต่างระหว่างปัจจัยส่วนบุคคลกับระดับการดำเนินงานตามหลักธรรมาภิบาล**

 ความแตกต่างระหว่างปัจจัยส่วนบุคคลกับระดับการดำเนินงานตามหลักธรรมาภิบาลของเทศบาลนครหาดใหญ่ ประกอบด้วยตัวแปร เพศ อายุ ระดับการศึกษา ศาสนา อาชีพ รายได้ต่อเดือน มีทะเบียนบ้านอยู่ในเขตเทศบาลนครหาดใหญ่ และการเป็นสมาชิกกลุ่มหรือชมรมที่เทศบาลจัดตั้ง จากผลการวิเคราะห์พบว่า เพศกับระดับการดำเนินงานตามหลักธรรมาภิบาลแตกต่างกันอย่างมีนัยสำคัญทางสถิติระดับ 0.05 ได้แก่ หลักคุณธรรม หลักความโปร่งใส และหลักการมีส่วนร่วม อายุกับระดับการดำเนินงานตามหลักธรรมาภิบาลแตกต่างกันอย่างมีนัยสำคัญทางสถิติระดับ 0.05 ได้แก่ หลักคุณธรรม หลักความโปร่งใส หลักการมีส่วนร่วม หลักความรับผิดชอบ และหลักความคุ้มค่า อายุกับระดับการดำเนินงานตามหลักธรรมาภิบาลแตกต่างกันอย่างมีนัยสำคัญทางสถิติระดับ 0.001 ได้แก่ หลักนิติธรรม ศาสนากับระดับการดำเนินงานตามหลักธรรมาภิบาลแตกต่างกันอย่างไม่มีนัยสำคัญทางสถิติระดับ 0.05 กับหลักธรรมาภิบาลทั้ง 6 ด้าน ระดับการศึกษากับระดับการดำเนินงานตามหลักธรรมาภิบาลแตกต่างกันอย่างมีนัยสำคัญทางสถิติระดับ 0.05 ได้แก่ หลักคุณธรรม และหลักการมีส่วนร่วม ระดับการศึกษากับระดับการดำเนินงานตามหลักธรรมาภิบาลแตกต่างกันอย่างมีนัยสำคัญทางสถิติระดับ 0.001 ได้แก่ หลักนิติธรรม อาชีพกับระดับการดำเนินงานตามหลักธรรมาภิบาลแตกต่างกันอย่างมีนัยสำคัญทางสถิติระดับ 0.05 ได้แก่ หลักคุณธรรม อาชีพกับระดับการดำเนินงานตามหลักธรรมาภิบาลแตกต่างกันอย่างมีนัยสำคัญทางสถิติระดับ 0.001 ได้แก่ หลักนิติธรรม หลักความโปร่งใส หลักการมีส่วนร่วม หลักความรับผิดชอบ รายได้ต่อเดือนกับระดับการดำเนินงานตามหลักธรรมาภิบาลแตกต่างกันอย่างไม่มีนัยสำคัญทางสถิติระดับ 0.05 กับหลักธรรมาภิบาลทั้ง 6 ด้าน การมีทะเบียนบ้านอยู่ในเขตเทศบาลนครหาดใหญ่กับระดับการดำเนินงานตามหลักธรรมาภิบาลแตกต่างกันอย่างไม่มีนัยสำคัญทางสถิติระดับ 0.05 กับหลักธรรมาภิบาลทั้ง 6 ด้าน และการเป็นสมาชิกกลุ่มหรือชมรมที่เทศบาลจัดตั้งกับระดับการดำเนินงานตามหลักธรรมาภิบาลแตกต่างกันอย่างมีนัยสำคัญทางสถิติระดับ 0.001 กับหลักธรรมาภิบาลทั้ง 6 ด้าน

**อภิปรายผลการวิจัย**

การศึกษาเรื่องการประเมินการดำเนินงานตามหลักธรรมาภิบาล กรณีศึกษาเทศบาลนครหาดใหญ่ อำเภอหาดใหญ่ จังหวัดสงขลา สามารถอภิปรายผลได้ดังต่อไปนี้

 จากการศึกษา พบว่า การดำเนินงานตามหลักธรรมาภิบาลของเทศบาลนครหาดใหญ่ มีประสิทธิภาพโดยรวมอยู่ในระดับปานกลาง เมื่อพิจารณาเป็นรายเรื่อง พบว่า มีระดับการดำเนินงานตามหลักนิติธรรมอยู่ในระดับมาก ซึ่งสอดคล้องกับหลักนิติธรรมของสำนักงานคณะกรรมการข้าราชการพลเรือน (2543) ที่กำหนดไว้ว่า หลักนิติธรรม ประกอบด้วย กฎหมายและกฎเกณฑ์ต่าง ๆ มีความเป็นธรรม มีการปฏิรูปกฎหมายอย่างสม่ำเสมอให้เหมาะกับสภาพการณ์ที่เปลี่ยนไป การดำเนินงานของกระบวนการยุติธรรมเป็นไปอย่างรวดเร็ว โปร่งใส และตรวจสอบได้ ตลอดจนได้รับการยอมรับจากประชาชน นอกจากนี้ยังสอดคล้องกับการดำเนินการตามหลักนิติธรรมของกระทรวงมหาดไทย (สุดจิต นิมิตกุล, 2543) ที่กำหนดไว้ว่า การดำเนินการตามหลักนิติธรรม (Operating by Rule of Law) เป็นการพัฒนา ปรับปรุง แก้ไข และเพิ่มเติม กฎหมายให้มีความทันสมัย และเป็นธรรม อีกทั้งยังสอดคล้องกับหลักนิติธรรมของสำนักงานคณะกรรมการพัฒนาระบบราชการ (ก.พ.ร) (สำนักงาน ก.พ.ร, 2551 อ้างถึงใน จุฑามณี ตระกูลมุทุตา, 2556) ที่กำหนดไว้ว่า หลักนิติธรรม (Rule of law) เป็นการใช้อำนาจของกฎหมาย กฎระเบียบ ข้อบังคับในการบริหารราชการด้วยความเป็นธรรม ไม่เลือกปฏิบัติ และคำนึงถึงสิทธิเสรีภาพของผู้มีส่วนได้ส่วนเสีย รวมถึงสอดคล้องกับหลักนิติธรรมของตัวชี้วัดธรรมาภิบาล (สถาบันพระปกเกล้า, 2545 อ้างถึงใน จุฑามณี ตระกูลมุทุตา, 2556) โดยกล่าวว่า หลักนิติธรรม มีตัวชี้วัด คือ หลักการคุ้มครองสิทธิและเสรีภาพ หลักการแบ่งแยกอำนาจ หลักความผูกพันต่อกฎหมายของเจ้าหน้าที่ในหน่วยงาน การปฏิบัติหน้าที่ตามหลักความชอบธรรมด้วยกฎหมายในทางเนื้อหาของหน่วยงาน ผู้มีอำนาจในการตัดสินใจในหน่วยงานมีความอิสระในการปฏิบัติหน้าที่ หน่วยงานยึดหลัก ไม่มีผิดและไม่มีโทษ โดยไม่มีกฎหมาย หน่วยงานยึดหลักการทำงานภายใต้กฎ ระเบียบสูงสุด ส่วนประเด็นอื่น ๆ ได้แก่ หลักคุณธรรม หลักความโปร่งใส หลักการมีส่วนร่วม หลักความรับผิดชอบ และหลักความคุ้มค่า มีระดับการดำเนินงานอยู่ในระดับปานกลางซึ่งควรได้รับการปรับปรุง และพัฒนาให้อยู่ในระดับที่สูงขึ้น

 แม้ว่าเทศบาลนครหาดใหญ่จะได้รับรางวัลด้านการบริหารจัดการที่ดีในหลายปีงบประมาณ แต่เมื่อทำการประเมินการดำเนินงานตามหลักธรรมาภิบาลโดยผ่านความคิดเห็นของประชาชน เทศบาลนครหาดใหญ่ยังมีระดับการดำเนินงานตามหลักธรรมาภิบาลอยู่ในระดับปานกลางซึ่งสามารถพัฒนาให้มีประสิทธิภาพให้อยู่ในระดับที่สูงขึ้นได้ อีกทั้งควรมุ่งเน้นการส่งเสริมหรือพัฒนาการบริหารจัดการของเทศบาลนครหาดใหญ่โดยยึดหลักธรรมาภิบาลมากยิ่งขึ้น เพื่อตอบสนองต่อความต้องการของท้องถิ่นและประชาชนอย่างมีประสิทธิภาพต่อไป

 จากการวิเคราะห์ความแตกต่างระหว่างปัจจัยส่วนบุคคลกับระดับการดำเนินงานตามหลักธรรมาภิบาลของเทศบาลนครหาดใหญ่ พบว่า เพศ อายุ ระดับการศึกษา อาชีพ และการเป็นสมาชิกกลุ่มหรือชมรมที่เทศบาลจัดตั้งมีความแตกต่างกับระดับการดำเนินงานตามหลักธรรมาภิบาลของเทศบาลนครหาดใหญ่ ซึ่งเป็นไปตามสมมติฐานการวิจัย ส่วนปัจจัยส่วนบุคคล ได้แก่ ศาสนา รายได้ต่อเดือน และการมีทะเบียนบ้านอยู่ในเขตเทศบาลนครหาดใหญ่ ไม่สอดคล้องกับสมมติฐานการวิจัย ดังนั้นเทศบาลนครหาดใหญ่จึงควรให้ความสำคัญต่อความเข้าใจเรื่องหลักธรรมาภิบาลของประชาชนแต่ละกลุ่มที่มีความแตกต่างกัน ได้แก่ ความแตกต่างทั้งด้านเพศ อายุ ระดับการศึกษา อาชีพ และการเป็นสมาชิกกลุ่มหรือชมรมที่เทศบาลจัดตั้ง โดยมุ่งเน้นการให้ข้อมูลข่าวสาร ความรู้ ความเข้าใจเรื่องหลักธรรมาภิบาลอย่างทั่วถึง และครอบคลุมมากยิ่งขึ้น

**ข้อเสนอแนะ**

จากการศึกษา มีข้อเสนอแนะ ดังต่อไปนี้

 1. ระดับการดำเนินงานตามหลักธรรมาภิบาลของเทศบาลนครหาดใหญ่ พบว่าในภาพรวมระดับการดำเนินงานตามหลักธรรมาภิบาลของเทศบาลนครหาดใหญ่มีประสิทธิภาพอยู่ในระดับปานกลาง และเมื่อพิจารณาเป็นรายเรื่อง พบว่า มีเพียงหลักนิติธรรมที่มีระดับการดำเนินงานตามหลักธรรมาภิบาลอยู่ในระดับมาก และมีค่าเฉลี่ยสูงที่สุด ดังนั้น เทศบาลนครหาดใหญ่สามารถปรับปรุงการดำเนินงานตามหลักธรรมาภิบาลด้านอื่น ๆ ได้แก่ หลักการมีส่วนร่วม หลักความโปร่งใส หลักความรับผิดชอบ หลักความคุ้มค่า และหลักคุณธรรม ให้มีระดับการดำเนินงานตามหลักธรรมาภิบาลที่สูงขึ้นได้ ดังนี้

 หลักการมีส่วนร่วม พบว่า ระดับการดำเนินงานของเทศบาลนครหาดใหญ่ ตามหลักการมีส่วนร่วมอยู่ในระดับปานกลาง แต่เมื่อพิจารณาในภาพรวมเปรียบเทียบกับหลักธรรมาภิบาลทั้ง 6 ด้าน พบว่า หลักการมีส่วนร่วมมีค่าเฉลี่ยระดับการดำเนินงานตามหลักธรรมาภิบาลต่ำที่สุด โดยเรื่องที่มีค่าเฉลี่ยน้อยที่สุด คือ เทศบาลเปิดโอกาสให้ประชาชนเข้ามาตรวจสอบและประเมินผลงานของเทศบาล แสดงให้เห็นว่าเทศบาลนครหาดใหญ่ควรปรับปรุงการดำเนินงานตามหลักธรรมาภิบาลตามหลักการมีส่วนร่วมมากที่สุด โดยเฉพาะเรื่องการเปิดโอกาสให้ประชาชนเข้ามาตรวจสอบและประเมินผลงานของเทศบาล มีส่วนร่วมในการตัดสินใจและการแสดงความคิดเห็นในการบริหารงานของเทศบาล เปิดโอกาสให้ประชาชนร่วมแสดงความคิดเห็นในการพัฒนาท้องถิ่นของเทศบาลมากยิ่งขึ้น

 หลักความโปร่งใส พบว่า ระดับการดำเนินงานของเทศบาลนครหาดใหญ่ ตามหลักความโปร่งใสอยู่ในระดับปานกลาง เทศบาลนครหาดใหญ่สามารถปรับปรุงเรื่องการปิดประกาศให้ประชาชนทราบล่วงหน้า เพื่อเปิดโอกาสให้ประชาชนที่สนใจเข้าร่วม เช่น การสังเกตการณ์ในการประชุมสภาเทศบาล การปิดประกาศให้ทราบถึงหลักฐานและเอกสารต่าง ๆ ที่สำคัญที่ใช้ในการติดต่อราชการ การเสนอแผนการดำเนินงาน โครงการ แผนงานต่าง ๆ ให้ประชาชนรับทราบ รวมถึงให้ความสำคัญกับการปิดประกาศระเบียบ ข่าวสารราชการที่ประชาชนควรรู้และต้องปฏิบัติ

 หลักความรับผิดชอบ พบว่า ระดับการดำเนินงานของเทศบาลนครหาดใหญ่ ตามหลักความรับผิดชอบอยู่ในระดับปานกลาง เทศบาลนครหาดใหญ่สามารถปรับปรุงเรื่องการจัดบริการสาธารณะอย่างทั่วถึงและมีคุณภาพมากขึ้น ให้ความสำคัญกับการเปิดโอกาสให้ประชาชนแจ้งความเดือดร้อน ข้อร้องทุกข์ได้อย่างสะดวกและรวดเร็ว

 หลักความคุ้มค่า ระดับการดำเนินงานของเทศบาลนครหาดใหญ่ ตามหลักความคุ้มค่าอยู่ในระดับปานกลาง เทศบาลนครหาดใหญ่ควรพิจารณาเรื่องการใช้งบประมาณในด้านต่าง ๆ เช่น การก่อสร้าง การจัดทำโครงการให้สวัสดิการประชาชนให้มีประสิทธิภาพมากยิ่งขึ้น

 หลักคุณธรรม พบว่า ระดับการดำเนินงานของเทศบาลนครหาดใหญ่ ตามหลักคุณธรรมอยู่ในระดับปานกลาง ดังนั้น เทศบาลนครหาดใหญ่ควรส่งเสริมด้านการปฏิบัติงานโดยคำนึงถึงผลประโยชน์ส่วนรวม รวมถึงการจัดสรรงบประมาณให้เกิดความเป็นธรรมแก่ทุกชุมชนมากยิ่งขึ้น

 2. ความแตกต่างระหว่างปัจจัยส่วนบุคคลกับระดับการดำเนินงานตามหลักธรรมาภิบาลของเทศบาลนครหาดใหญ่ พบว่า ปัจจัยส่วนบุคคลบางประการมีความแตกต่างกับระดับการดำเนินงานตามหลักธรรมาภิบาลของเทศบาลนครหาดใหญ่ ดังนั้นเทศบาลนครหาดใหญ่จึงควรพิจารณาถึงความแตกต่างของประชาชนต่อความเข้าใจเรื่องหลักธรรมาภิบาล ทั้งเพศ อายุ ระดับการศึกษา อาชีพ และการเป็นสมาชิกกลุ่มหรือชมรมที่เทศบาลจัดตั้ง ว่าปัจจัยเหล่านี้มีส่วนในการรับรู้ ความเข้าใจ และทัศนคติที่มีต่อการดำเนินงานตามหลักธรรมาภิบาลของเทศบาลนครหาดใหญ่ และสามารถนำผลการศึกษานี้ใช้เป็นแนวทางการปรับปรุงการดำเนินงานตามหลักธรรมาภิบาลต่อไปได้

**เอกสารอ้างอิง**

จุฑามณี ตระกูลมุทุตา.(2556). *ธรรมาภิบาลในการบริหารทรัพยากรบุคลองค์กรปกครองส่วน ท้องถิ่นในภาคใต้ของประเทศไทย*. ปรัชญาดุษฎีบัณฑิต สาขาวิชาการจัดการ มหาวิทยาลัยสงขลานครินทร์.

ชนะศักดิ์ ยุวบูรณ์. *“กระทรวงมหาดไทยกับการบริหารจัดการที่ดี”. ในการปกครองที่ดี*

 *(Good Governance).* กรุงเทพฯ: บพิธการพิมพ์, 2543.

เชาว์ อินใย. (2555). *การประเมินโครงการ.* กรุงเทพฯ : สำนักพิมพ์แห่งจุฬาลงกรณ์มหาวิทยาลัย

ณัฐพัทร นุ้ยคดี. (2558). *ความเชื่อถือไว้วางใจของประชาชนต่อการบริหารงานตามหลักธรรมาภิ บาลขององค์การบริหารส่วนตำบลพื้นที่อำเภอจะนะ จังหวัดสงขลา.* รัฐประศาสนศาสตร มหาบัณฑิต มหาวิทยาลัยสงขลานครินทร์.

เทศบาลนครหาดใหญ่. *คณะผู้บริหารและสภาเทศบาลนครหาดใหญ่.*

 สืบค้นเมื่อวันที่ 2 มกราคม 2563, จาก [https://www.hatyaicity.go.th/personal\_board/?cid=4&fbclid=IwAR2vEwVJW3aWnvjTd xM5](https://www.hatyaicity.go.th/personal_board/?cid=4&fbclid=IwAR2vEwVJW3aWnvjTd%09xM5)gG1Az0L2ZN5zePYYoSHR74NqzotwSvo98z11L7Y

นิศา ชูโต. (2527). *การประเมินโครงการ.* กรุงเทพฯ: พี.เอ็น. การพิมพ์.

บุษบง ชัยเจริญวัฒนะ และบุญมี ลี้. 2544. *รายงานการวิจัย ตัวชี้วัดธรรมาภิบาล.* กรุงเทพฯ:

 สถาบันพระปกเกล้า.

ประชุม รอดประเสริฐ. 2529. *การบริหารโครงการ.* กรุงเทพฯ: เนติกุลการพิมพ์.

ผดุงชาติ สุวรรณวงศ์ และคณะ. 2540. *ทิศทางการปฏิรูปอุดมศึกษาของโลกในศตวรรษที่ 21***.** กรุงเทพฯ: ที.พี.พริ้นท์.

พิภพ บุณยภัทรศักดิ์. (2550). *การมีส่วนร่วมของประชาชนต่อการบริหารงานแบบธรรมาภิบาล : กรณีศึกษาเทศบาลเมืองคลองแห อำเภอหาดใหญ่ จังหวัดสงขลา.* รัฐประศาสนศาสตร มหาบัณฑิต มหาวิทยาลัยสงขลานครินทร์.

เยาวดี รางชัยกุล วิบูลย์ศรี. (2542).*การประเมินโครงการแนวคิดและแนวปฏิบัติ.* กรุงเทพฯ:

 สำนักพิมพ์แห่งจุฬาลงกรณ์มหาวิทยาลัย.

วิภาส ทองสุทธิ์. (2551). *การบริหารจัดการที่ดี.* กรุงเทพฯ: อินทภาษ.

ศิริชัย กาญจนวาสี. 2545. *ทฤษฎีการประเมิน.*กรุงเทพฯ: สำนักพิมพ์จุฬาลงกรณ์มหาวิทยาลัย.

สุชาติ ประสิทธิ์รัฐสินธุ์. 2544. *ระเบียบวิธีการวิจัยทางสังคมศาสตร์.* กรุงเทพฯ:

 สถาบันบัณฑิตพัฒนบริหารศาสตร์.

สำนักงานคณะกรรมการข้าราชการพลเรือน (ก.พ.). *การบริหารกิจการบ้านเมืองและสังคมที่ดี*

 *(Good Governance) รายงานประจำปี 2541-2543.* กรุงเทพฯ: สำนักงานคณะกรรมการ ข้าราชการพลเรือน, 2543.

สถาบันพระปกเกล้า. *คู่มือสำหรับสมาชิกรัฐสภาสำหรับปราบปรามทุจริตฯ.* กรุงเทพ: สถาบัน พระปกเกล้า, 2543.

สถาบันพระปกเกล้า. *จังหวัดสงขลา.* สืบค้นเมื่อวันที่ 2 มกราคม 2563, จาก [https://www.goodgovernance.kpi.ac.th/th/information/map\_province/58/20?fbclid=IwAR 1Vi](https://www.goodgovernance.kpi.ac.th/th/information/map_province/58/20?fbclid=IwAR%091Vi)qhdnFm-6oIo8RM74qsxInY3F4GG\_DflkqNmFDfEeuCTTmglvugawjw

สถาบันพระปกเกล้า. *ฐานข้อมูลธรรมาภิบาล.* สืบค้นเมื่อวันที่ 10 มกราคม 2563, จาก <https://www.goodgovernance.kpi.ac.th/th/information/index/283/58>

สุดจิต นิมิตกุล. *“กระทรวงมหาดไทยกับการบริหารจัดการที่ดี.” ใน การปกครองที่ดี*

 *(Good Governance).* กรุงเทพฯ: บพิธการพิมพ์, 2543.

สมหวัง พิธิยานุวัฒน์. (2524). *การวิจัยเชิงบรรยาย.*กรุงเทพฯ: เจริญผล.

สมหวัง พิธิยานุวัฒน์. (2528). *การประเมินโครงการ.*กรุงเทพฯ: สำนักพิมพ์โอเดียนสโตร์.

สมหวัง พิธิยานุวัฒน์. (2541). *วิธีวิทยาการประเมินทางการศึกษา.*กรุงเทพฯ:

 สำนักพิมพ์แห่งจุฬาลงกรณ์มหาวิทยาลัย.

สฤษดิ์ เย็นทรวง. (2552). *การประเมินผลการดำเนินงานของเทศบาลตำบลบางกะดี อำเภอเมือง ปทุมธานี จังหวัดปทุมธานี***.** รายงานการศึกษาตามหลักสูตรศิลปศาสตรมหาบัณฑิตสาขาวิทยาการจัดการ โครงการและการประเมินโครงการมหาวิทยาลัยราชภัฏพระนคร.

สุวิมล ติรกานันท์. 2548*. การประเมินโครงการ : แนวทางสู่การปฏิบัติ.*พิมพ์ครั้งที่ 6. กรุงเทพฯ:

 จุฬาลงกรณ์มหาวิทยาลัย.

อมรา พงศาพิชญ์ และ นิตยา ภัทรลีรดะพันธุ์. *“องค์การให้ทุนเพื่อประชาสังคมในประเทศไทย.”*

 *ในรายงานผลการวิจัยเรื่อง “องค์การให้ทุนเพื่อประชาสังคมในประเทศไทย”* กรุงเทพฯ: สถาบันวิจัยสังคม, จุฬาลงกรณ์มหาวิทยาลัย, 2541.

อานันท์ ปันยารชุน. *มุมมองนายอานันท์.* กรุงเทพฯ: มติชน, 2542.

อนุ เจริญวงศ์ระยับ และคณะ. 2552. *การประเมินผลการดำเนินงานองค์กรปกครองส่วนท้องถิ่น*

 *ด้านการปลอดทุจริตคอร์รัปชั่นเชิงนโยบายและเชิงพฤติกรรม*: กรณีศึกษาองค์กรปกครอง ส่วนท้องถิ่น จังหวัดสงขลา.